清明日書事
作者：周文璞
朝代：宋

paragraphs: 蒼弁一如楚執珪，思想越吟身自低。
澗水又如古智士，縱橫流轉多滑稽。
雜花半開已倏落，如怨曠女離深閨。
幽禽自呼復相命，如譴逐魄傷窮棲。
而我自是不羈者，行行踏破青萋萋。
今回蕩槳苕霅溪，與野老輩相扶携。
園池亭墅游歷遍，自對蜀錦傾偏提。
興闌徑走歸弟舍，同沃浮蟻烹村鷄。
百五之後最寥闃，獨過趙灣西更西。
野夫不知時節換，但要熟醉如春泥。